Mettmannin sijainti Mettmannin piirikunnassa. Pienemmässä kuvassa piirikunnan sijainti Nordrhein-Westfalenin osavaltiossa.
Obschwarzbach
**Mettmann** on kaupunki ja piirikuntansa hallintokeskus Nordrhein-Westfalenin osavaltiossa läntisessä Saksassa. Se sijaitsee välittömästi Düsseldorfin itäpuolella Rein–Ruhrin alueella. Historiallinen Neanderlaakso sijaitsee Mettmannin alueella.

Maantiede
---------

Mettmann sijaitsee Nordrhein-Westfalenin länsiosassa viitisentoista kilometriä Düsseldorfin keskustasta itäkoilliseen ja saman verran Wuppertalista länteen. Etäisyys Kölnistä on noin 35 kilometriä pohjoiseen. Mettmann on osa Bergisches Land -vuoristoaluetta. Düssel virtaa Mettmannin halki ja osin sen eteläisenä rajajokena kohti Düsseldorfia, missä se yhtyy Reiniin.

Mettmannin tiheäänasuttu kantakaupunki sijaitsee kaupungin hallinnollisen alueen keskellä. Kantakaupungin luoteispuolella sijaitsee Metzkausen, joka liitettiin Mettmanniin 1975. Kaupungin pohjoisosassa sijaitsee Obschwarzbach. Suuri osa Mettmannista on maatalousmaata.

Historia
--------

Nykyisen Neanderlaakson alueella asui neandertalinihmisiä jo ennen kivikautta. Heidän luitaan löydettiin laaksosta vuonna 1856.

Ensimmäinen asiakirjamaininta Mettmannista on vuodelta 904 muodossa Medamana. Paikkakunta sijaitsi liikenteellisesti hyvällä paikalla kauppatie Strata Coloniensisin varrella. Tie oli tuskin peltotietä leveämpi. Myöhemmin keskiajalla paikkakunta suojattiin puolustusmuurilla. Elokuussa 1424 herttua Adolf VII von Jülich-Berg myönsi Mettmannille oikeuksia, jotka edistivät sen kehittymistä kaupungiksi. Kolmikymmenvuotisen sodan aikana Mettmannin väestö hupeni. Valtiollisesti Mettmann kuului Bergin herttuakuntaan 1300-luvulta vuoteen 1806. Lyhyen ranskalaiskauden jälkeen 1815 Mettmannista tuli osa Preussia. 1800-luvulla kaupunki teollistui, se tuli tunnetuksi eritoten ruokailuvälineiden valmistuksestaan. Toisesta maailmansodasta Mettmann selviytyi suhteellisen hyvin, sodan jälkeen kaupunkiin saapui tuhansittain pakolaisia. Mettmannin kaupunkikuva muuttui nopeasti, kun vanhoja taloja purettiin ja tilalle kohosi uudisrakennuksia. Osia historiallisesta vanhastakaupungista kuitenkin säilyi.

Mettmannissa sijaitsee yksi Saksan vanhimmista elokuvateattereista, vuonna 1907 perustettu Weltspiegel Kino. Historiallinen elokuvateatteri modernisoitiin 2010-luvulla. Kaupungin kulttuurielämän keskus on Neandertalhalle. Mettmannin keskustassa sijaitsee 1883 valmistunut uusgoottilainen kirkko St. Lambertus.

Talous ja liikenne
------------------

Mettmannin teollisuuteen kuuluu edelleen ruokailuvälineiden valmistus. Perinnettä jatkaa Mono GmbH. Mettmannin rautatieasemat ovat Mettmann Stadtwald, Mettmann Zentrum ja Neanderthal. Kaupungin länsipuolitse kulkee moottoritie BAB 3, eteläpuolitse moottoritie BAB 46, itäpuolitse BAB 535 ja pohjoispuolitse BAB 44.

Lähteet
-------

1. ↑  Bevölkerungsstand nach Geschlecht - Gemeinden - Monat (ab 2000) *Landesdatenbank.nrw.de*. Information und Technik Nordrhein-Westfalen Statistisches Landesamt. Viitattu 19.10.2022. (saksaksi)
2. ↑  Entfernung von Mettmann nach\_ *Luftlinie.org*. Viitattu 19.10.2022. (saksaksi)
3. ↑  Forschungsprojekte „Neandertaler" und „Neandertal" Eberhard Karls Universität.  Arkistoitu 30.6.2019. Viitattu 19.10.2022. (saksaksi)
4. ↑  Zur Geschichte von Mettmann *Zeitspurensuche.de*. Viitattu 19.10.2022. (saksaksi)
5. ↑  Unser Kino & Service *Kinomettman.de*. Weltspiegel Kino Mettmann. Viitattu 19.10.2022. (saksaksi)
6. ↑  Stadtbibliothek Mettmann *Mettmann.de*. Kreisstadt Mettmann. Viitattu 19.10.2022. (saksaksi)
7. ↑  Katholische Kirche in Mettmann *katholisches-mettmann.de*.  Arkistoitu 6.2.2017. Viitattu 19.10.2022. (saksaksi)
8. ↑  Mono *Mono.de*. Mono GmbH. Viitattu 19.10.2022. (saksaksi)

Aiheesta muualla
----------------

* Mettmann, Nordrhein-Westfalen, Saksa — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Mettmann**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Mettmann 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Israel
* Yhdysvallat
* Tšekki

 |
|  |
| Maantieteelliset | 
* MusicBrainz area

 |

 |